Na temelju članka 57. stavak 2. točka 11. Zakona o znanstvenoj djelatnosti i visokom obrazovanju (*Narodne novine* br. 123/03., 198/03., 105/04., 174/04., 2/07-Odluka USHR, 46/07., 45/09 i 63/11 , 94/13 i 139/13, 101/14, 65/15 i 131/17) i članka 54. Statuta Sveučilišta u Zadru (pročišćeni tekst prosinac 2019.), u skladu s člankom 25. stavkom 3. Kolektivnog ugovora za znanost i visoko obrazovanje (*Narodne novine* br. 9/19.), nakon prethodno pribavljenog mišljenja Sindikata od 17. ožujka 2021., Senat Sveučilišta u Zadru na VI. redovitoj sjednici održanoj 30. ožujka 2021. godine donosi

## PRAVILNIK

**O RASPISIVANJU I PROVEDBI JAVNOG NATJEČAJA**

**ZA ZASNIVANJE RADNOG ODNOSA I IZBORIMA U ZVANJA NA SVEUČILIŠTU U ZADRU**

1. **OPĆE ODREDBE**

Članak 1.

1. Ovim se Pravilnikom (u daljnjem tekstu: Pravilnik) uređuju postupak i način raspisivanja i provedbe javnog natječaja za zasnivanje radnog odnosa i izbora u zvanja na Sveučilištu u Zadru (u daljnjem tekstu: Sveučilište).
2. Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i na ženski rod.

Članak 2.

(1) U ovom Pravilniku upotrebljavaju se pojmovi sa sljedećim značenjem:

*- Zaposlenik* – službenik i namještenik u skladu s Uredbom o nazivima radnih mjesta i koeficijentima složenosti poslova u javnim službama

*- Službenik* – zaposlenik na znanstveno-nastavnom, umjetničko-nastavnom, znanstvenom, nastavnom, suradničkom i stručnom radnom mjestu sukladno Uredbi o nazivima radnih mjesta i koeficijentima složenosti poslova u javnim službama

*- Namještenik* – zaposlenik koji radi na pomoćno-tehničkim poslovima i ostalim poslovima čije je obavljanje potrebno radi pravodobnog i kvalitetnog obavljanja poslova iz djelokruga rada ustanove sukladno Uredbi o nazivima radnih mjesta i koeficijentima složenosti poslova u javnim službama

*- Nastavno osoblje* su svi zaposlenici na znanstveno-nastavnim i umjetničko-nastavnim radnim mjestima (docent, izvanredni profesor, redoviti profesor i redoviti profesor u trajnom zvanju), na nastavnim radnim mjestima (predavač, viši predavač, profesor visoke škole, lektor, viši lektor) te suradnici na suradničkim radnim mjestima (asistent i poslijedoktorand)

*- Nenastavno osoblje* su svi zaposlenici na stručno-administrativnim položajima i radnim mjestima I., II. i III. vrste.

## JAVNI NATJEČAJ

***Objava natječaja***

Članak 3.

1. Slobodna radna mjesta na Sveučilištu popunjavaju se putem javnog natječaja.
2. Popunjavanje radnih mjesta putem javnog natječaja obavezno je za sve poslove u javnim službama.
3. Iznimno, javni natječaj ne mora se raspisati u slučajevima propisanim odredbama Kolektivnog ugovora za znanost i visoko obrazovanje.

Članak 4.

(1) Sveučilište raspisuje javni natječaj u skladu s pozitivnim propisima RH, pravilnicima o radu područnih vijeća Sveučilišta i ovim Pravilnikom.

Članak 5.

1. Javni natječaj obavezno se objavljuje u *Narodnim novinama*, na mrežnoj stranici Sveučilišta, putem Hrvatskog zavoda za zapošljavanje, a treba se objaviti i u dnevnom tisku.
2. Iznimno od stavka 1. ovog članka, a radi provedbe postupka izbora u znanstveno-nastavna, umjetničko-nastavna, nastavna i suradnička radna mjesta, javni natječaj objavljuje se u *Narodnim novinama*, u dnevnom tisku, na mrežnoj stranici Sveučilišta i na službenom internetskom portalu za radna mjesta Europskog istraživačkog prostora.

# Sadržaj natječaja

Članak 6.

1. Javni natječaj mora sadržavati:
* puno ime Sveučilišta odnosno znanstveno/umjetničko-nastavne sastavnice Sveučilišta
* zvanje i radno mjesto za koje se raspisuje javni natječaj
* znanstveno/umjetničko područje i polje odnosno interdisciplinarno područje i polje znanosti odnosno interdisciplinarno područje i polje umjetnosti (kod izbora za nastavno osoblje)
* opće uvjete propisane Zakonom te posebne uvjete propisane podzakonskim aktima, općim aktima Sveučilišta i odlukama nadležnih tijela
* popis priloga koje prijava za javni natječaj mora sadržavati (dokaze o ispunjavanju propisanih uvjeta, životopis, bibliografiju i podatke o znanstvenoj, nastavnoj i stručnoj djelatnosti i dr.)
* poveznicu za preuzimanje obrazaca za prijavu na natječaj
* poveznicu na stranicu Ministarstva hrvatskih branitelja na kojoj su navedeni dokazi potrebni za ostvarivanje prava prednosti pri zapošljavanju

(https://branitelji.gov.hr/UserDocsImages/NG/12%20Prosinac/Zapo%C5%A1ljavanje/popis%20dokaza%20za%20ostvarivanje%20prava%20prednosti%20pri%20zapo%C5%A1ljavanju.pdf),

* naznaku da pristupnici koji se pozivaju na pravo prednosti sukladno posebnom zakonu moraju već u prijavi priložiti svu posebnim zakonom propisanu dokumentaciju, odnosno dokaze u svrhu ostvarivanja prednosti pri zapošljavanju u kojem slučaju imaju prednost u odnosu na ostale kandidate samo pod jednakim uvjetima
* potvrdu o potrebnim psihofizičkim osobinama ovlaštene liječničke ordinacije medicine rada za pristupnike koji se prvi puta biraju u znanstveno-nastavno zvanje, umjetničko-nastavno ili nastavno radno mjesto na Sveučilištu te osobe koje potvrdu nisu prilagale pri prvom izboru, a ponovno se biraju u isto ili u više znanstveno-nastavno, umjetničko-nastavno ili nastavno radno mjesto na Sveučilištu
* po potrebi, dokaz o poznavanju hrvatskog jezika u skladu sa Zajedničkim europskim referentnim okvirom za jezike (osnovno znanje (A1, A2), srednja razina (B1, B2) i napredno znanje (C1, C2))
* izričito navedeno da se na javni natječaj mogu prijaviti osobe oba spola
* posebno navedeno da se nepotpune i nepravovremene prijave neće razmatrati
* posebno navedeno da će se provesti testiranje i/ili razgovor s pristupnicima
* posebno navedeno da su pristupnici natječaja izričito suglasni da Sveučilište može prikupljati, koristiti i dalje obrađivati podatke u svrhu provedbe natječajnog postupka sukladno propisima koji uređuju zaštitu osobnih podataka
* posebno navedeno da će Sveučilište svim pristupnicima natječaja, sukladno propisima koji uređuju zaštitu osobnih podataka, omogućiti uvid u natječajnu dokumentaciju
* zakonom propisan rok u kojem će svi pristupnici Natječaja biti obaviješteni o rezultatima Natječaja
* posebno navedeno da će Sveučilište objaviti rezultate Natječaja na svojoj mrežnoj stranici uz naznaku te stranice
* rok do kojeg se prijave mogu podnositi
* adresu na koju se podnose prijave
* naznaku da Sveučilište može poništiti javni natječaj bez navođenja razloga.
1. Ako stručno vijeće sastavnice utvrdi da je neophodno, javni natječaj može se raspisati uz navođenje u zagradama i znanstvene odnosno umjetničke grane ili užeg područja znanstvenog interesa.
2. Pristupnici koji su visokoškolsku kvalifikaciju stekli u inozemstvu dužni su dostaviti Rješenje o priznavanju inozemne visokoškolske kvalifikacije prije zasnivanja radnog odnosa.
3. Popis priloga i broj primjeraka dokumentacije pri prijavi na natječaj za nastavna radna mjesta propisani su pravilnicima o radu područnih vijeća.

# Poništenje, ispravak i dopuna natječaja

Članak 7.

1. Natječaj će se poništiti ako odluka o raspisu natječaja nije donesena u skladu s važećim propisima.
2. U slučaju kada se za vrijeme trajanja natječajnog roka pojave opravdani razlozi zbog kojih se ne može provesti natječajni postupak (nemogućnost realizacije radnog mjesta prema Planu upravljanja ljudskim resursima, izmijenjene potrebe sastavnice i sl.), ovlašteno tijelo donosi odluku o poništenju natječaja koja se objavljuje u svim medijima u skladu s člankom 5. ovog Pravilnika.
3. Natječaj će se ispraviti odnosno dopuniti ako je u natječaju bila navedena pogreška ili propust, u kojem se slučaju rok za natječaj produžuje u skladu s propisanim rokovima.
4. Natječaj će se obustaviti u slučaju kada se u roku određenom natječajem nije prijavio ni jedan kandidat, ili prijavljeni kandidati ne ispunjavaju formalne uvjete za prijam na oglašeno radno mjesto, ili nisu postigli zadovoljavajuće rezultate na provedenom testiranju ili razgovoru (intervjuu), ili za koje je na psihološkoj procjeni utvrđeno da nemaju sposobnosti za obavljanje poslova radnog mjesta.

***Prijava na natječaj***

Članak 8.

1. U prijavi na javni natječaj navode se osobni podatci podnositelja prijave (osobno ime, adresa stanovanja, broj telefona/mobitela i *e-mail* adresa), kao i naziv radnog mjesta na koje se prijavljuje.
2. Uz prijavu se prilažu potpisani životopis i dokazi o ispunjavanju formalnih uvjeta iz javnog natječaja.
3. Isprave se prilažu u neovjerenoj preslici, a odabrani pristupnik dužan je nadležnim službama Sveučilišta predočiti ili dostaviti izvornik.
4. Potpunom prijavom smatra se prijava koja sadrži sve podatke i priloge navedene u javnom natječaju.
5. Osoba koja nije podnijela pravovremenu i urednu prijavu ili ne ispunjava formalne uvjete iz natječaja ne smatra se kandidatom prijavljenim na natječaj, o čemu joj se dostavlja pisana obavijest. Obavijest se u pravilu dostavlja elektroničkom poštom.

# Rokovi za podnošenje prijave

Članak 9.

1. Rok za podnošenje prijave na javni natječaj radi provedbe postupka izbora u znanstveno- nastavna, nastavna, umjetničko-nastavna, suradnička i stručna zvanja i zasnivanja radnog odnosa na odgovarajućim radnim mjestima ne smije biti kraći od 30 dana od dana objave natječaja u *Narodnim novinama*.
2. Rok za podnošenje prijave na javni natječaj radi zasnivanja radnog odnosa za ostala službenička radna mjesta ne smije biti kraći od osam dana od dana objave natječaja u *Narodnim novinama*.
3. Rok za podnošenje prijave na javni natječaj radi zasnivanja radnog odnosa za namještenička radna mjesta ne smije biti kraći od osam dana od dana objave natječaja u *Narodnim novinama*.
4. Iznimno od stavka 1. ovog članka, za stručna radna mjesta, ako se za njih sklapa ugovor o radu na određeno vrijeme, rok za podnošenje prijave na javni natječaj ne smije biti kraći od osam dana od dana objave natječaja u *Narodnim novinama*.

# Povjerenstvo

Članak 10.

1. Članove Povjerenstva za provedbu javnog natječaja (u daljnjem tekstu: Povjerenstvo) za izbor nenastavnog osoblja imenuje Rektor te ih u pravilu čine: nadležni prorektor, voditelj sastavnice i pravnik iz neke od ustrojbenih jedinica Rektorata (koji ujedno vodi i zapisnik o radu Povjerenstva i sastavlja prijedlog o izboru).
2. Iznimno, za člana Povjerenstva može se imenovati i druga osoba iz reda zaposlenika Sveučilišta.
3. Prema potrebi, Povjerenstvo može zatražiti da dio vrednovanja (psihološko testiranje) obavi nezavisni stručnjak ili pravna osoba.
4. Sastav i način imenovanja Povjerenstva za izbor nastavnog osoblja propisan je pravilnicima Sveučilišta o radu područnih stručnih vijeća.

## *Testiranje*

Članak 11.

1. Testiranju, ako je ono propisano javnim natječajem, mogu pristupiti svi pristupnici koji ispunjavaju uvjete iz javnog natječaja, a čije su prijave pravodobne i potpune.
2. Provjeru znanja, sposobnosti i vještina kandidata te rezultata u dosadašnjem radu u okviru natječajnog postupka za radno mjesto nenastavnog osoblja provodi i utvrđuje Povjerenstvo putem testiranja i razgovora (intervjua) s pristupnicima.
3. Povjerenstvo na razgovoru s pristupnicima koristi formu strukturiranog (unaprijed određena forma i struktura pitanja) ili polustrukturiranog intervjua (tema je unaprijed određena, a forma i redoslijed pitanja prepušta se onome tko vodi razgovor).
4. Ako je provedeno psihološko testiranje, pri izboru pristupnika uzet će se u obzir i psihološka procjena pristupnika.
5. Pristupniku koji je osoba s invaliditetom Sveučilište će u postupku testiranja i razgovora (intervjua) osigurati odgovarajuću razumnu prilagodbu ako je pristupnik u prijavi na javni natječaj naveo potrebu za odgovarajućom prilagodbom.
6. Za pristupnika koji nije pristupio testiranju smatra se da je odustao od prijave na natječaj.
7. Rok za objavu vremena i mjesta održavanja testiranja najmanje je pet dana prije dana određenog za testiranje.

## *Procjena i način testiranja kandidata*

Članak 12.

(1) Testiranje se može sastojati od općeg i posebnog dijela i provodi se pisanim putem.

1. Opći dio testiranja obuhvaća znanja iz zakonskog propisa koji regulira visokoškolsko obrazovanje i znanost te propisa Sveučilišta.
2. Posebni dio testiranja obuhvaća provjeru sposobnosti, prepoznavanje kontraindikacija vezanih uz zahtjeve pojedinih radnih mjesta te procjenu drugih kompetencija relevantnih za radno mjesto.
3. Uzimajući u obzir posebnosti radnog mjesta, provest će se opći, posebni ili opći i posebni dio testiranja.

Članak 13.

1. U postupku provedbe javnog natječaja provest će se psihološko testiranje pristupnika ako je to propisano važećim propisom ili općim aktom Sveučilišta.
2. Iznimno, psihološko testiranje pristupnika provest će se i na prijedlog Povjerenstva.
3. Psihološku procjenu daje psiholog koji ima odgovarajuću dopusnicu sukladno posebnom zakonu.

## *Vrednovanje testiranja*

Članak 14.

1. Svaki dio testiranja (opći i posebni) vrednuje se bodovima od 0 do 10.
2. Kandidat u testiranju može ukupno ostvariti najviše 20 bodova.
3. Kandidat je zadovoljio na testiranju ako je za svaki dio testiranja (opći i posebni) dobio najmanje 5 bodova.
4. Kandidat koji ne zadovolji na provedenom testiranju, odnosno dijelu testiranja, ne može sudjelovati u daljnjem postupku.
5. Ako je natječajem propisano testiranje, treba ga provesti i u slučajevima kada je na natječaj prijavljen samo jedan kandidat.

## *Razgovor (intervju)*

Članak 15.

1. Povjerenstvo u razgovoru s pristupnicima za nastavna i za nenastavna radna mjesta utvrđuje znanja, sposobnosti i vještine, interese, profesionalne ciljeve i motivaciju kandidata za rad na Sveučilištu.
2. Ako nije bilo testiranja, oni kandidati za nenastavna radna mjesta koji ispunjavaju formalne uvjete iz natječaja, a čije su prijave pravodobne i potpune, pozivaju se na razgovor.
3. Na razgovor (intervju) pozvat će se oni kandidati za nenastavna radna mjesta koji su ostvarili ukupno najviše bodova na testiranju, i to troje kandidata za svako radno mjesto, a ako se za radno mjesto traži veći broj izvršitelja, taj se broj povećava za broj traženih izvršitelja. Ako je na testiranju zadovoljilo manje od troje kandidata, na intervju će se pozvati svi kandidati koji su zadovoljili na testiranju.
4. Rezultati razgovora vrednuju se za svaki element vrednovanja (znanja, sposobnosti i vještine, interese, profesionalne ciljeve i motivaciju) bodovima od 1 do 5. Na kraju se utvrđuje i u izvješću priopćuje ukupna prosječna ocjena za svakog kandidata koja čini aritmetičku sredinu svih elemenata vrednovanja koju su dali svi članovi povjerenstva.
5. Kada je riječ o natječaju za nastavna radna mjesta, rezultati razgovora uvrštavaju se u izvješće koje se sastavlja u propisanom obrascu.

Članak 16.

1. U slučaju odustanka odabranog pristupnika za nenastavno radno mjesto, tijelo Sveučilišta nadležno za provedbu javnog natječaja izabrat će drugog pristupnika s rang-liste, a ako drugih pristupnika nema, donijet će odluku o zaključenju natječaja bez izbora pristupnika.
2. U slučaju odustanka odabranog pristupnika za nastavno radno mjesto, tijelo Sveučilišta nadležno za provedbu javnog natječaja donijet će odluku o zaključenju natječaja bez izbora pristupnika.

## *Postupak nakon utvrđivanja rezultata vrednovanja i testiranja za nenastavna radna mjesta*

Članak 17.

1. Nakon utvrđivanja ukupnog rezultata ostvarenog na vrednovanju kandidata za nenastavno radno mjesto, Povjerenstvo utvrđuje listu najbolje rangiranih kandidata.
2. Povjerenstvo potpisuje zapisnik u kojem se navode imena kandidata, ostvareni bodovi svakog kandidata, kategorije vrednovanja te zaključak povjerenstva o provedenoj procjeni.
3. Povjerenstvo dostavlja Rektoru pisano izvješće o provedenom postupku koje potpisuju svi članovi Povjerenstva.
4. Konačnu odluku o prijamu nenastavnog osoblja donosi Rektor, na temelju zapisnika o provedenom postupku i prijedlogu povjerenstva.

Članak 18.

1. Ako nijedan pristupnik nije postigao zadovoljavajuće rezultate na provedenom testiranju i intervjuu, odnosno provedenoj psihološkoj procjeni, tijelo Sveučilišta nadležno za provedbu javnog natječaja donijet će odluku o zaključenju natječaja bez izbora pristupnika.

## *Postupak nakon utvrđivanja rezultata vrednovanja dokumentacije i razgovora za nastavna radna mjesta*

Članak 19.

1. Nakon vrednovanja dokumentacije i utvrđivanja ukupnog rezultata ostvarenog pri vrednovanju razgovora s kandidatima za nastavno radno mjesto, Povjerenstvo sastavlja izvješće u propisanom obrascu.
2. Izvješće se dostavlja nadležnim stručnim tijelima sveučilišnih sastavnica i područnih stručnih vijeća koje o njemu odlučuju u skladu s odredbama pravilnika o radu sveučilišnih sastavnica i pravilnika o radu područnih stručnih vijeća.
3. Konačnu odluku o prijemu nastavnog osoblja donose tijela propisana zakonom i pravilnicima.

# Obavješćivanje kandidata o rezultatima natječaja

Članak 20.

1. O rezultatima javnog natječaja, osim u slučajevima zapošljavanja na namještenička radna mjesta, kandidati će biti obaviješteni u roku od osam dana od provedenog postupka izbora kandidata objavom informacije o odabranom kandidatu na mrežnim stranicama Sveučilišta pod rubrikom „Natječaji“.
2. Svim će kandidatima putem elektroničke pošte biti poslana obavijest o objavi informacije o odabranom kandidatu.
3. Osim informacija o izabranom kandidatu, sukladno propisima kojima se uređuje zaštita osobnih podataka, uz kandidatovu suglasnost objavit će se i njegov profesionalni životopis, odnosno relevantni podatci temeljem kojih je kandidat izabran.
4. Dostava rješenja svim kandidatima smatra se obavljenom istekom osmog dana od dana objave na mrežnim stranicama Sveučilišta, odnosno od slanja obavijesti putem elektroničke pošte.
5. Rok za žalbu na rezultate natječaja počinje teći istekom osmog dana nakon objave na mrežnim stranicama Sveučilišta i traje 15 dana.

# Pravo uvida u rezultate natječaja

Članak 21.

1. Svi kandidati prijavljeni na javni natječaj imaju pravo uvida u dokumentaciju koja se odnosi na javni natječaj, osim u dijelu koji se odnosi na psihološku procjenu.
2. Na zahtjev kandidata Sveučilište je dužno upoznati ga s rezultatima psihološke procjene koja se odnosi na njega osobno.
3. Natječajna dokumentacija odnosno podatci o kandidatima čuvaju se šest mjeseci od završetka natječaja, a dulje u slučaju sudskog ili sličnog postupka, u kojem se slučaju čuvaju do završetka postupka.
4. Nakon isteka roka čuvanja dokumentacija se uništava, s tim da svaki kandidat može u roku iz prethodnog stavka na osobni zahtjev preuzeti svoju dokumentaciju u Uredu za kadrovske i administrativne poslove i poslove arhiva Sveučilišta.

# Pravo na žalbu

Članak 22.

1. Protiv Odluke o izboru kandidata nezadovoljan kandidat može izjaviti žalbu Rektoru u roku iz članka 20. stavka 4.
2. Kandidat se može odreći žalbe sukladno odredbama Zakona o općem upravnom postupku.
3. Žalba odgađa izvršenje Odluke.

PRIJELAZNE I ZAVRŠNE ODREDBE

Članak 23.

(1) Postupci javnih natječaja započeti do stupanja na snagu ovog Pravilnika nastavit će se i dovršiti prema pravilima koja su vrijedila u vrijeme njihova raspisivanja.

Članak 24.

1. Izmjene i/ili dopune ovog Pravilnika donose se na isti način kao i Pravilnik.

Članak 25.

* 1. Danom donošenja ovog Pravilnika prestaje važiti istoimeni Pravilnik KLASA: 012-01/19- 02/07, URBROJ: 2198-1-79-01-20-03 od 31. siječnja 2020.
	2. Ovaj Pravilnik stupa na snagu istekom osmog dana od dana objave na mrežnim stranicama Sveučilišta.

KLASA: 012-01/21-02/03

URBROJ: 2198-1-79-06-21-01

Rektorica

prof. dr. sc. Dijana Vican